Recommended byColombia
గత ఎపిసోడ్‌లో ఏం జరిగిందంటే..
అమ్ములు–అంకిత్‌ల ప్రేమకి గుర్తుగా ఉన్న గులాబీ మొక్కను గోదావరిలో పాడెయ్యాలని తీసుకుని వెళ్లిన అమ్ముల్ని.. ‘‘నా ప్రేమలో పడిపోతననే భయం నీకు ఉంటే మొక్కని గోదావరిలో పాడెయ్యి.. లేదంటే ఇంటికి తీసుకుని వెళ్లు’’ అని అమ్ముల్ని రెచ్చగొట్టిన అంకిత్‌ మాటలకి ఆ ముక్కని తీసుకుని అమ్ములు ఇంటికి వెళ్లిపోతుంది. దాంతో కేరింతలు కొడుతూ.. డాన్స్‌ చేసుకుంటూ రోడ్లమీద తిరుగుతూ ఉంటాడు అంకిత్‌. వెనుక నుంచి కారులో వచ్చిన భరత్‌ అంకిత్‌ని ఆపి.. ‘‘ఏంట్రా.. అంకిత్‌ ఆఫీస్‌లో ఉండాల్సిన నువ్వు రోడ్లపైన బికారిలా తిరుగుతున్నావ్‌?’’ అంటాడు వెటకారంగా..
248 ఎపిసోడ్‌లోని హైలెట్స్‌...
‘‘ఆనందంతో తిరుగుతున్నానులే.. నామానాన నీనుంటే.. ఫోన్ చేసి గుడికి రమ్మన్నావ్‌.. చూశావుగా.. ఏమైందో? అమ్ములు గుండెల్లో నేను ఉన్నానని తెలిసిపోయింది. నువ్వు అమ్ములుకి దేవుడివిరా.. గుడి కట్టి పూజలు చేస్తుంది. కానీ నేను ప్రాణాన్ని. నన్ను తన గుండెల్లో పెట్టుకుని కలిసి జీవిస్తుంది. నీకు ఇంకా అర్థం కాకపోతే.. వెళ్లి వాళ్ల పెరటిలో పెరుగుతున్న గులాబీ మొక్కని అడిగి చూడు. మా ప్రేమ గురించి కథలు కథలుగా చెబుతుంది.. ఇక ఇప్పటికైనా నీ ఛాలెంజ్‌ని వెనక్కి తీసుకుంటే.. పరువైనా దక్కుతుంది..’’ అంటూ కాస్త గర్వంగా అంకిత్‌ భరత్‌తో.. ఆ మాటలు విన్న భరత్‌ ఆవేశంగా కారు తీసుకుని వెళ్లిపోతాడు.
భరత్‌ పోలీస్‌ స్టేషన్‌కి వెళ్లే సరికి ఒక వ్యక్తిని ఇద్దరు కానిస్టేబుల్స్‌ కొడుతూ ఉంటారు. కానీ ఆ వ్యక్తి మాట్లాడకుండా.. ఆ దెబ్బలను భరిస్తూ ఉంటాడు. అనుమానం వచ్చిన భరత్‌.. ‘‘ఎందుకు కొడుతున్నారు? నువ్వు ఎందుకు మాట్లాడటం లేదు?’’అని అడుగుతాడు. ‘‘నేను ఒక అమ్మాయిని కష్టాల్లో ఉంటే ఆదుకున్నాను.. కొన్ని రోజులకి ప్రేమించడం మొదలుపెట్టాను.. అయితే నా మనసులో విషయం చెప్పలేకపోయాను. ఆ అమ్మాయికి మరో అబ్బాయితో పెళ్లి కుదిరిపోయింది. అయితే ఆ అబ్బాయి మంచివాడు కాదని తెలిసింది. నాకేం జరిగినా ఫర్వాలేదని.. తనకి మంచి జీవితం ఇవ్వాలని నేను బలవంతంగా ఆ అమ్మాయి మెడలో తాళి కట్టేశాను’’ అని జరిగిందంతా చెబుతాడు ఆ వ్యక్తి.
దాంతో భరత్‌ ఆలోచనలో పడతాడు.. నేను కూడా అమ్ముల్ని పెళ్లి చేసుకోవడమే కరెక్ట్‌.. ఒకవేళ అమ్ములు.. అంకిత్‌ని పెళ్లి చేసుకుంటే.. నందిని గారు ఊరుకోరు. ఆ విష్ణు ఎంతకైనా తెగిస్తాడు.. అవసరానికి మారిపోయే అంకిత్‌ కొన్ని రోజులకి అమ్ముల్ని మరిచిపోగలడు.. అందుకే అమ్ముల్ని ఆ కష్టాలను నుంచి తప్పించాలంటే.. నేనే తనని పెళ్లి చేసుకోవాలి’’ అంటూ మనసులో అనుకుని.. అంకిత్‌ ఇంటికి వెళ్తాడు భరత్‌.
భరత్‌ అంకిత్‌ ఇంటికి వెళ్లే సరికి అంతా తింటూ ఉంటారు. దాంతో భరత్‌ కూడా తినడానికి కూర్చుంటాడు. కావాలనే అంకిత్‌ని టార్గెట్‌ చూస్తూ... సరయూ–అంకిత్‌లను ఉద్దేశించి ‘చూడముచ్చటైన జంట’ అంటాడు నవ్వుతూ.. ఆ మాటకి అంకిత్‌ గుర్రుగా చూస్తాడు. మళ్లీ భరత్తే మాట్లాడుతూ.. ‘‘అంకిత్‌–సరయూల పెళ్లి ముహూర్తం దగ్గరికి వచ్చేస్తుందిగా.. ఇంకా హడావిడి ఏం కనిపించడంలేదేంటీ ఆంటీ?’’ అంటాడు భరత్‌ కావాలనే నందినితో... అంకిత్‌ చాలా ఇబ్బందిగా చూస్తూ ఉంటాడు. ఆ మాటలకి అడ్డుపడ్డ లక్కీ.. ‘‘మరి మీరు ఎప్పుడు చేసుకుంటారు అన్నయ్యా పెళ్లి?’’ అని అడుగుతుంది. ఆ ప్రశ్నకి భరత్‌ నవ్వుతూ.. ‘‘వీడి పెళ్లి అయిపోయాకా.. వీడే దగ్గరుండి నా పెళ్లి చేస్తాడు’’ అంటాడు. అంకిత్‌ మళ్లీ గుర్రున చూస్తూ ఉంటాడు. అయినా అదేం పట్టనట్లుగా ఉన్న భరత్‌.. ‘‘మీరు పెళ్లికి సంబంధించి ఏ అవసరం ఉన్న మొహమాటం లేకుండా నాకు చెప్పండి ఆంటీ..?’’ అని అంటాడు నందినితో.. ఇలా అంకిత్‌కి తగిలేనా మాట్లాడుతూ.. కావాలనే ఇరికించే ప్రయత్నం చేస్తాడు భరత్‌.. దాంతో అంకిత్‌.. ‘‘తిన్నాకా నీతో పర్సనల్‌గా మాట్లాడాలిరా!’’ అంటాడు భరత్‌తో.. ఆ మాటలకు లక్కీకి కాస్త అనుమానం వస్తుంది.
కమింగ్‌ అప్‌లో..
భరత్‌–అంకిత్‌లు మళ్లీ ఛాలెంజ్‌ చేసుకుంటారు. ఈ సారి అంకిత్‌ ఇంటి ప్రాగణంలో అమ్ములు గురించి మాట్లాడుకుంటారు. ‘‘నువ్వు తాళి కట్టేది సరయూ మెడలోనే’’ అంటూ భరత్‌ ఛాలెంజ్‌ చేస్తుంటే.. ‘‘అమ్ములు మెడలోనే తాళికడతానని, దాన్ని మా అమ్మే కాదు.. ఆ పైనున్న దేవుడు కూడా ఆపలేడు’’ అంటూ అంకిత్‌ ఆవేశంగా మాట్లాడుతుంటాడు. అయితే అంకిత్‌ ఛాలెంజ్‌ సరయూ తండ్రి విష్ణు వినేస్తాడు. ‘నీ లెక్కలు నీకుంటే నా అంచనాలు నాకుంటాయి మేనల్లుడా’ అని మనసులో అనుకుంటూ ఉంటాడు విష్ణు. మరిన్ని వివరాలు రేపటి ఎపిసోడ్‌లో చూద్దాం! మౌనరాగం కొనసాగుతోంది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.